קבוצת סינג'נטה

קבוצת סינג'נטה (באנגלית: Syngenta Group) היא יצרנית בין-לאומית של חומרים וטכנולוגיות בתחום החקלאות, בעיקר זרעים ומוצרי הגנת יבול. משרדיה הראשיים נמצאים בבזל, שווייץ, ולה משרדים נוספים, כולל בשיקגו, תל אביב ושאנגחאי. החברה הוקמה בשנת 2000 על ידי מיזוג העסקים האגרוכימיים של החברות "נוברטיס" ו"אסטרהזניקה"; היא ונרכשה על ידי "כמצ'יינה - התאגיד הלאומי לכימיקלים של סין" בשנת 2016. בשנת 2020 הוקמה "קבוצת סינג'נטה", המהווה מיזוג של סינג'נטה, חברת "אדמה פתרונות לחקלאות" ועסקי החקלאות של חברת הכימיקלים "סינוכם" (Sinochem) תחת ישות אחת. היסטוריה על הקמת החברה הוכרז בדצמבר 1999, כאשר תאגיד הכימיקלים והתרופות השווייצרי "נוברטיס" ויריבו הבריטי-שוודי "אסטרהזניקה" הודיעו על מיזוג חטיבות האגרו-כימיקלים שלהם במסגרת חברה חדשה, שקיבלה את השם "סינג'נטה". המיזוג הושלם במהלך שנת 2000, כאשר בעלי המניות של "נוברטיס" קיבלו 61% ממניות החברה החדשה, ואילו את יתרת המניות (39%) קיבלו בעלי המניות של "אסטרהזניקה". בשלב הבא נרשמו מניות החברה למסחר בבורסה לניירות ערך בניו יורק ובבורסת שווייץ. מכירותיה השנתיות של החברה בשנת פעילותה הראשונה היו כ-7.9 מיליארד דולר, והיא תפסה את המקום הראשון בעולם בייצור חומרים להגנה על יבולים, ואת המקום השלישי בתחום הזרעים. המיזוג גם כלל פיטוריהם של 3,000 עובדים משתי החברות במאמץ לקצץ בהוצאות. אחד התחומים שבהם התמקדה החברה עם הקמתה, הייתה הנדסה גנטית של צמחים לטובת ייצור מזון מהונדס גנטית. בתחילת 2001, השלימה "סינג'נטה" את מיפוי רצף ה-DNA המלא של גנום האורז במטרה למסחר ידע זה. הדבר עורר דאגה מצד ארגוני צדקה למאבק ברעב בעולם, לאחר ש"סינג'נטה" ומתחרותיה כבר רשמו פטנטים על זרעי אורז ועלה החשש שתזונתם של רבים מהעניים בעולם תהפוך לנחלתם של תאגידים גדולים. בעקבות הביקורת הציבורית, החברה ויתרה על תשלומי תמלוגים בשווקים שבהם לחקלאי האורז היו ביצועים נמוכים ואפשרה לחקלאים להשתמש בזרעים. במקביל הצטרפה לקונסורציום המחקר של "אורז הזהב" ורכשה זכויות פטנט ומסחור. במאי 2004 זן תירס מתוק מהונדס מסינג'נטה קיבל רישיון ייבוא של האיחוד האירופי, שמשך תשומת לב משמעותית, והיה הדגנים המהונדסים הראשונים ששימשו למאכל אדם באירופה (הוא אושר בארצות הברית ובקנדה כבר ב-1997). באוגוסט 2006, בעקבות גילוי אורז מהונדס גנטית תוצרת "סינג'נטה" בשרשרת המזון בארצות הברית, האיחוד האירופי אסר יבוא אורז מארצות הברית באופן מיידי, מאחר שזן זה לא אושר לשיווק באירופה. בפברואר 2016, הודיע התאגיד הלאומי לכימיקלים של סין - "כמצ'יינה" שהסכים לרכוש את "סינג'נטה", תמורת 43 מיליארד דולר. זאת לאחר שדחתה הצעה קודמת בסך 42 מיליארד דולר. העסקה הושלמה במהלך 2017. במקביל החל משא ומתן על לגבי מיזוג ואיחוד של "כמצ'יינה" ותאגיד סיני נוסף "סינוכֶּם" (Sinochem), שהושלם ב-2018. בינואר 2020 הודיעו "כמצ'יינה" ו"סינוכם" כי הן מאחדות את פעילותן בתחום החקלאות תחת חברת החזקות חדשה שתיקרא "קבוצת סינג'נטה", כולל: "סינג'נטה", חברת "אדמה פתרונות לחקלאות" ועסקי החקלאות של חברת הכימיכלים "סינוכם". בתחילת 2026 הוכרז על תוכנית לביצוע הנפקה ראשונה לציבור של "קבוצת סינג'נטה" בבורסה לניירות ערך בהונג קונג. מבנה ופעילות פעילות "קבוצת סינג'נטה" מתחלקת לארבע יחידות עסקיות עיקריות: סינג'נטה הגנת הצומח: פיתוח וייצור של חומרי הדברה, קוטלי עשבים, קוטלי פטריות וטכנולוגיות להגנה על גידולים מפני מזיקים ומחלות. סינג'נטה זרעים: פיתוח וטיפוח של זרעים איכותיים לגידולי שדה (כמו תירס וסויה) וירקות, תוך שימוש בגנטיקה מתקדמת לשיפור עמידות ויבולים. אדמה: חברה גלובלית (שבסיסה בישראל) המתמחה בפתרונות להגנת הצומח, כולל ייצור חומרים גנריים ומוצרים מבודלים לחקלאים. סינג'נטה קבוצת סין (Syngenta Group China): יחידה ייעודית המרכזת בנפרד את כלל פעילות הקבוצה בשוק הסיני. פעילות בישראל בנובמבר 2000 החלה "סינג'נטה" לשתף פעולה עם חברת "מכתשים אגן" הישראלית (לימים "אדמה פתרונות לחקלאות") שמכרה לה זיכיונות לייצור שני תכשירים להגנת הצומח תמורת 135 מיליון פרנק שווייצי. בינואר 2001 מכרה לה זכויות הפצה ל-5 מוצרים במדינות סקנדינביה, ובאפריל 2002 מכרה מוצר נוסף (קוטל עשבים). המכירות בוצעו כתוצאה מתכתיבים של הממונה על ההגבלים העסקיים באירופה כתוצאה מתהליכי המיזוג בין החברות שהביאו להקמת "סינג'נטה" וכן כתוצאה ממהלכים פנימיים של ארגון מחדש בחברה. בנובמבר 2009 חתמה "מכתשים אגן" על הסכם לשיווק קוטל פטריות שפותח בידי "סינג'נטה", לפיו מותר לה לייצר ולהשיק את המוצר בסמוך למועד פקיעת הפטנט שלו ברחבי העולם בשנים 2010–2014. ההסכם נתן ל"מכתשים אגן" גישה מוקדמת לנתוני המוצר וחסך לה עלויות פיתוח לעומת מתחרים אחרים שינסו לייצר אותו עם פקיעת הפטנט. בספטמבר 2007 רכשה "סינג'נטה" את חברת "זרעים גדרה" הישראלית. בשנת 2012 נחנך מפעל חדש של "זרעים גדרה" באזור התעשייה של קיבוץ רבדים, אולם בדצמבר 2016 הודיעה על סגירת המפעל. ביוני 2009 חתמה חברת "אבוג'ן" הישראלית על הסכם לפיתוח זני סויה עמידים לטפילים יחד עם "סינג'נטה". בעקבות הצלחת שיתוף הפעולה, הוארך ההסכם עד ל-2017. בעקבות רכישת "סינג'נטה" בידי תאגיד "כמצ'יינה" ב-2016, הפכה חברת "אדמה פתרונות לחקלאות" (שמה החדש של "מכתשים אגן") הישראלית לחברה אחות של "סינג'נטה" בבעלות משותפת ("כמצ'יינה" רכשה את "אדמה" ב-2011). החברות אף החלו לשתף פעולה, בין השאר במהלך של מכירת מוצרים בהתאם לדרישת ההאיחוד האירופי, כתנאי לקבלת האישור לרכישת "סינג'נטה" בידי "כמצ'יינה". בשנים 2020–2023 שימש המנהל הישראלי חן ליכטנשטיין, שהיה קודם מנכ"ל "אדמה פתרונות לחקלאות", כמנהל הכספים הראשי וכן אחראי לאסטרטגיה, האינטגרציה והפריון ב"קבוצת סינג'נטה". קישורים חיצוניים אתר האינטרנט הרשמי של קבוצת סינג'נטה (באנגלית) קבוצת סינג'נטה, ברשת החברתית X (טוויטר) קבוצת סינג'נטה, ברשת החברתית LinkedIn קבוצת סינג'נטה, סרטונים בערוץ היוטיוב יורם גביזון, אוהד צוקרמן: "זרעים גדרה תהיה שער הכניסה של סינג'נטה לעולם המחקר הישראלי", באתר TheMarker‏, 11 ביולי 2007 דיוויד פיקלינג, בלומברג, סינג'נטה, שנרכשה לפני חמש שנים על ידי כמצ'יינה, מכניסה לסין מזון מהונדס גנטית שיסייע לספק את צורכי המדינה בתקופה של אי-ודאות עולמית, באתר TheMarker‏, 29 ביוני 2021 הערות שוליים